ЗэгурыIуэныгъэхэр иращIылIэ
Урысей Федерацэм и Пенсэ фондыр шэщIауэ ядолажьэ къэрал IуэхущIапIэ куэдым. Анэ мылъкур унагъуэхэм яIэрыхьэными зи къалэнхэр епха а фондыр набдзэгубдзаплъэу кIэлъоплъ сабий зыгъуэхэм хухах ахъшэр къызэрагъэсэбэп щIыкIэхэм, еубзыху зетебгъэкIуадэ хъуну Iуэхугъуэхэр.
Пенсэ фондым Къэбэрдей-Балъкъэрым щиIэ къудамэм и пресс-IэнатIэм и лэжьакIуэхэм хъыбар къызэрыдагъэщIамкIэ, IэнатIэм иджыблагъэ зэгурыIуэныгъэхэр ирищIылIащ ди республикэм щылажьэ еджапIэхэм, гъэсапIэхэм. Абы ипкъ иткIэ, анэ мылъкур хуэбутIыпщ хъунущ сабийм щIэныгъэ егъэгъуэтыным. АтIэми, гулъытэ хуэщIын хуейщ Iуэхум хэлъ мыпхуэдэ щхьэхуэныгъэхэм: ахъшэр трагъэкIуадэ хъунущ быным ящыщ дэтхэнэми щIэныгъэ егъэгъуэтыным, ар къыщIрата сабийм и ныбжьыр илъэсищ ирикъуа нэужь. КъинэмыщIауэ, щIэныгъэ зэзыгъэгъуэтыну быным и ныбжьыр илъэс 25-м нэмысауэ щытын хуейщ.
Зи школ кIуэгъуэ мыхъуахэм я гугъу пщIымэ, анэм хуитыныгъэ иIэщ къэралым кърита мылъкум къыхэкIыу сабийр зэкIуалIэ гъэсапIэм щIат хабзэ ахъшэр абы къыхигъэкIыну.
Быным щIэныгъэ ирагъэгъуэтын папщIэ къыхах еджапIэхэмрэ гъэсапIэхэмрэ Урысей Федерацэм хыхьэ щIыналъэхэм щыIэу, цIыхухэм апхуэдэ Iуэхутхьэбзэхэр хуащIэну зэрыхуитым щыхьэт техъуэ лицензэхэр яIэнри Iэмалыншэхэм ящыщщ.
Апхуэдэ лъэIухэр зэрыт тхылъыр анэм ирит хъунущ УФ-м и Пенсэ фондым щIыналъэхэм щиIэ дэтхэнэ къудамэми, езыр зыщыпсэу е пIалъэкIэ здэщыIэ щIыпIэм емылъытауэ. Тхылъхэр ебгъэхь хъунущ Интернетым и IэмалхэмкIи, «Къэрал Iэухутхьэбзэхэр» порталыр е Лэжьыгъэ куэд щызэфIах центрхэр (МФЦ) къэбгъэсэбэпу.

КЪАРДЭН Маритэ.
